system
Răspunde în limba română, în stilul Wikipedia, cat mai corect gramatical.
user
Ai detalii despre Marius Popa (fotbalist)?
assistant
Marius Cornel Popa  (31 iulie 1978, Oradea), este un fost fotbalist român care a jucat pe postul de portar. Între anii 2012 și 2015 a fost antrenor cu portarii la echipa CS Luceafărul Oradea. În prezent este antrenor cu portarii la echipa Steaua București. Pe data de 25 martie 2008 a fost decorat de președintele Traian Băsescu pentru calificarea la Euro 2008 cu medalia „Meritul Sportiv” clasa a III-a.

Și-a început cariera la echipa din orașul său natal, FC Bihor, în anul 1997. Trei ani mai târziu s-a transferat la FC Național. În 2003 a devenit jucător de bază în echipa bucureștenilor, în aceeași perioadă fiind convocat și la prima reprezentativă a României, fără însă a și evolua sub tricolor. În pauza de iarnă a sezonului 2004-2005, a ajuns la Politehnica Timișoara alături de antrenorul lui FC Național, Cosmin Olăroiu, și a trei dintre coechipieri, Gabriel Cânu, Gabriel Caramarin și Gigel Coman.

A devenit titular la Poli, alături de care a ajuns în finala Cupei României, în ediția 2006-2007, finală pierdută însă în fața lui FC Rapid București. A urmat o serie de accidentări care l-au costat postul de titular în fața lui Costel Pantilimon.

În 2007 a bifat primul meci în tricoul echipei naționale, jucând într-un amical împotriva Rusiei. A mai evoluat pentru prima reprezentativă tot într-un meci de pregătire, contra Muntenegrului, și a făcut parte din lotul echipei naționale pentru EURO 2008.

În 2009 a ajuns la Internațional Curtea de Argeș, iar în 2010, odată cu desființarea echipei argeșene, a făcut pasul spre Pandurii Târgu Jiu, alături de marea parte a lotului lui Internațional. În pauza de iarnă a sezonului 2010-2011, s-a transferat la FC Universitatea Cluj, cu care a semnat un contract pentru doi ani și jumătate.

Note

Legături externe 
 Pagina jucătorului la RomanianSoccer.ro
 Pagina jucătorului la TransferMarkt.co.uk

Nașteri în 1978
Orădeni
Fotbaliști români
Portari
Fotbaliști ai FCU Politehnica Timișoara
Fotbaliști ai FC Internațional Curtea de Argeș
Fotbaliști internaționali români
Fotbaliști ai FC Pandurii Târgu Jiu
Fotbaliști ai Universității Cluj
Decorați cu Medalia „Meritul Sportiv”